送范秉彝
作者：李新
朝代：宋

paragraphs: 東風吹起原頭綠，墻暗萋萋芳草縟。
舞筵輟按杜韋娘，旗亭便聽金衣曲。
石城山下路，回首不堪顧。
灼灼小桃燃，蕭蕭疏雨暮。
錦岸海棠烟，重尋已四年。
新班慶蓮幕，舊鬢愧華巔。
市橋萬縷森森柳，玉勒錦韀快鞭走。
故人半夜洗牛頭，望載濡唇百壺酒。
須臾還上鹿頭嶺，道入猨猱怯分影。
槐陰萬笏黄閣深，沙路歸來定重省。
後生不乏樂職詩，幽處西南恐未知。
吏部門人密無數，但慚駑馬煩鞭笞。
天邊鴈翮已光華，試睨銀鈎看草麻。
夜直蓬萊得歸晚，照衣金炬長飛花。
縱鑿城南溝，常有河東鳯。
青嶂入高吟，行臺集佳夢。
宦遊無定居，相逢又相送。